CELEX: 62011TN0199
Language: el
Date: 2011-03-30 00:00:00
Title: Υπόθεση T-199/11 P: Αναίρεση που άσκησε στις 30 Μαρτίου 2011 ο Guido Strack κατά της αποφάσεως που εξέδωσε το Δικαστήριο Δημόσιας Διοίκησης στις 20 Ιανουαρίου 2011 στην υπόθεση F-132/07, Strack κατά Επιτροπής

6.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 232/30
            
         Αναίρεση που άσκησε στις 30 Μαρτίου 2011 ο Guido Strack κατά της αποφάσεως που εξέδωσε το Δικαστήριο Δημόσιας Διοίκησης στις 20 Ιανουαρίου 2011 στην υπόθεση F-132/07, Strack κατά Επιτροπής
   (Υπόθεση T-199/11 P)
   2011/C 232/54
   Γλώσσα διαδικασίας: η γερμανική
   
      Διάδικοι
   
   
      Αναιρεσείων: Guido Strack (Κολωνία, Γερμανία) (εκπρόσωπος: Rechtsanwalt H. Tettenborn)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα του αναιρεσείοντος
   
   Ο αναιρεσείων ζητεί από το Γενικό Δικαστήριο:
   
               —
            
            
               να αναιρέσει καθ’ ολοκληρίαν την απόφαση του Δικαστηρίου Δημόσιας Διοίκησης της Ευρωπαϊκής Ένωσης (δεύτερο τμήμα) της 20ής Ιανουαρίου 2011 στην υπόθεση F-132/07 και να αποφανθεί επί της υποθέσεως σύμφωνα με τα αιτήματα του νυν αναιρεσείοντος·
            
         
               —
            
            
               να αναιρέσει τη διάταξη του Δικαστηρίου Δημόσιας Διοίκησης της Ευρωπαϊκής Ένωσης (δεύτερο τμήμα) της 17ης Σεπτεμβρίου 2009 στην υπόθεση F-132/07 κατά το μέρος που με τη διάταξη αυτή απορρίφθηκε το αίτημα του νυν αναιρεσείοντος για έκδοση ερήμην αποφάσεως·
            
         
               —
            
            
               να εξαφανίσει τις αποφάσεις του Δικαστηρίου Δημόσιας Διοίκησης της Ευρωπαϊκής Ένωσης με τις οποίες η ανατεθείσα αρχικώς στο πρώτο τμήμα εκδίκαση της υποθέσεως F-132/07 ανατέθηκε τελικώς στο δεύτερο τμήμα·
            
         
               —
            
            
               να ακυρώσει την απόφαση της Επιτροπής της 23ης Ιουλίου 2007 καθώς και τις συμπληρωματικές σιωπηρές αποφάσεις της 9ης Αυγούστου 2007 και της 11ης Σεπτεμβρίου 2007 και την απόφαση της 9ης Νοεμβρίου 2007, καθόσον με τις αποφάσεις αυτές απορρίπτονται οι αιτήσεις που υπέβαλε ο νυν αναιρεσείων στις 9 Απριλίου 2007, στις 11 Μαΐου 2007 και στις 11 Οκτωβρίου 2007 προκειμένου να του επιτραπεί, αφενός, η δημοσίευση ορισμένων εγγράφων (σύμφωνα με οποιαδήποτε εφαρμοστέα νομική διάταξη, και ειδικότερα με τα άρθρα 17, 17α, 19 και 24 του Κανονισμού Υπηρεσιακής Κατάστασης και τις ενδεχομένως εφαρμοστέες διατάξεις για την προστασία των δικαιωμάτων του δημιουργού και την προστασία των δεδομένων) και, αφετέρου, η υποβολή μήνυσης κατά (πρώην) Επιτρόπων και υπαλλήλων της Επιτροπής·
            
         
               —
            
            
               να υποχρεώσει τη νυν αντίδικο κατ’ αναίρεση να του καταβάλει ποσό τουλάχιστον 10 000 ευρώ ως χρηματική ικανοποίηση για τη βλάβη της υγείας του και την ηθική βλάβη που υπέστη λόγω των προσβαλλόμενων αποφάσεων·
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών εξόδων·
            
         
               —
            
            
               πέραν των ανωτέρω, ο νυν αναιρεσείων, επικαλούμενος την πάγια νομολογία του Ευρωπαϊκού Δικαστηρίου των Δικαιωμάτων του Ανθρώπου, ζητεί την επιδίκαση χρηματικής αποζημιώσεως λόγω υπέρμετρης διάρκειας της διαδικασίας, ύψους τουλάχιστον 2 000 ευρώ, το ακριβές ποσό της οποίας θα οριστεί κατά εύλογη κρίση από το Γενικό Δικαστήριο.
            
         
      Λόγοι αναιρέσεως και κύρια επιχειρήματα
   
   Προς στήριξη της αναιρέσεως, ο αναιρεσείων προβάλλει είκοσι λόγους.
   
               —
            
            
               Με τους λόγους αυτούς, προβάλλει μεταξύ άλλων: αναρμοδιότητα του δικάζοντος σχηματισμού ο οποίος εξέδωσε τις αναιρεσιβαλλόμενες αποφάσεις, παράνομη απόρριψη του αιτήματος για έκδοση ερήμην αποφάσεως, παράνομη παράταση των προθεσμιών υπέρ της Επιτροπής, παράλειψη εκδόσεως αποφάσεως περί συνενώσεως της υποθέσεως με άλλες υποθέσεις μεταξύ των αυτών διαδίκων, παραμόρφωση των πραγματικών περιστατικών στην προκαταρκτική έκθεση ακροατηρίου και στην αναιρεσιβαλλόμενη απόφαση, μεροληψία του εισηγητή δικαστή, παράβαση των κανόνων περί του γλωσσικού καθεστώτος του Δικαστηρίου Δημόσιας Διοίκησης και δυσμενή διάκριση εις βάρος του νυν αναιρεσείοντος λόγω της γλώσσας του, και παράλειψη μεταφράσεως των διαδικαστικών εγγράφων.
            
         
               —
            
            
               Εκτός αυτών, ο νυν αναιρεσείων υποστηρίζει ότι το Δικαστήριο Δημόσιας Διοίκησης υπέπεσε σε πλάνη περί το δίκαιο και δεν αιτιολόγησε επαρκώς την απόφασή του λαμβανομένων ιδίως υπόψη των άρθρων 17, 17α, 19, 25 και 90 επ. του Κανονισμού Υπηρεσιακής Κατάστασης, των άρθρων 6, 10 και 13 της Ευρωπαϊκής Συμβάσεως για την Προστασία των Δικαιωμάτων του Ανθρώπου και των Θεμελιωδών Ελευθεριών και των άρθρων 11, 41, 47 και 52 του Χάρτη των Θεμελιωδών Δικαιωμάτων της Ευρωπαϊκής Ένωσης.